GRB

**REPUBLIKA HRVATSKA**

**VARAŽDINSKA ŽUPANIJA**

**OPĆINA CESTICA**

**Općinsko vijeće**

**KLASA: 021-05/19-01/41**

**URBROJ: 2186/03-02-17-1**

**Cestica, ­12.12.2019.**

Na temelju članka 35. Zakona o lokalnoj i područnoj (regionalnoj) samoupravi (»Narodne novine«, broj 33/01, 60/01, 129/05, 109/07, 125/08,36/09, 150/11, 144/12, 19/13, 137/15, 123/17 i 98/19), članka 20. stavka 1. i članka 42. Zakona o lokalnim porezima (»Narodne novine«, broj 115/16 i 101/17) i članka 30. Statuta Općine Cestica (»Službeni vjesnik Varaždinske županije«, broj 17/18), Općinsko vijeće Općine Cestica na svojoj 16. sjednici održanoj dana 12.12.2019. godine, donosi

**O D L U K U**

**o porezima Općine Cestica**

1. **OPĆE ODREDBE**

Članak 1.

Ovom se Odlukom utvrđuju vrste poreza Općine Cestica, obveznici plaćanja, porezna stopa i osnovica, stope i visina poreza, drugi odgovarajući elementi za njihov obračun te način obračuna i način plaćanja poreza u skladu s Zakonom o lokalnim porezima (»Narodne novine«, broj 115/16, 101/17) kako slijedi:

1. prirez porezu na dohodak,
2. porez na potrošnju,
3. porez na kuću za odmor
4. porez na korištenje javnih površina.
5. **PRIREZ POREZU NA DOHODAK**

Članak 2.

Prirez porezu na dohodak plaćaju obveznici poreza na dohodak s područja Općine Cestica sukladno odredbama Zakona o lokalnim porezima (»Narodne novine«, broj 115/16, 101/17), Zakona o porezu na dohodak (»Narodne novine«, broj 115/16) i Pravilnika o porezu na dohodak (»Narodne novine«, broj 1/17).

Članak 3.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 4.

Prirez porezu na dohodak plaća se po stopi od 10% na osnovicu iz članka 4. ove Odluke.

Prirez porezu na dohodak prihod je Proračuna Općine Cestica.

Poslove u vezi s utvrđivanjem i naplatom prireza porezu na dohodak za Općinu Cestica obavlja Ministarstvo financija, Porezna uprava, Područni ured Varaždin, Ispostava Varaždin.

1. **POREZ NA POTROŠNJU**

Članak 5.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva, i bezalkoholnih pića u ugostiteljskim objektima na području Općine Cestica.

Članak 6.

Obveznik poreza na potrošnju iz članka 5. ove Odluke je fizička i pravna osoba koja pruža ugostiteljske usluge na području Općine Cestica.

Članak 7.

Osnovica poreza na potrošnju iz članka 5. Ove Odluke je prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Članak 8.

Porez na potrošnju plaća se po stopi od 3%.

Članak 9.

Porez na potrošnju prihod je Proračuna Općine Cestica na čijem području je obavljena prodaja pića.

Porez na potrošnju iskazuje se Obrascu PP-MI-PO i predaje do 20. dana u mjesecu za prethodni mjesec. Obračunati porez na potrošnju obveznik poreza plaća do posljednjeg dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju za Općinu Cestica obavlja Ministarstvo financija, Porezna uprava, Područni ured Varaždin, Ispostava Varaždin.

1. **POREZ NA KUĆE ZA ODMOR**

Članak 10.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Cestica.

Kuća za odmor u smislu ove Odluke smatra se svaka zgrada ili dio zgrade koji se koristi povremeno ili sezonski u svrhu odmora odnosno ne koristi se u svrhu stanovanja vlasnika u mjestu prebivališta.

Članak 11.

Porez na kuće za odmor plaća se jednom godišnje u vrijednosti od 7,00 kuna po četvornom metru površine kuće za odmor na cijelom području Općine.

Porez na kuće za odmor prihod je proračuna Općine Cestica.

Članak 12.

Porez na kuću za odmor ne plaća se za kuću koja se ne može koristiti zbog nastalih oštećenja te starosti i trošnosti kao i za kuću za odmor u izgradnji koja se još ne koristi, a u slučaju da se koristi dio te kuće porezni obveznik dužan je plaćati porez na kuću za odmor samo za korisnu površinu kuće odnosno dijela kuće koju koristi.

Članak 13.

Obveznici poreza na kuće za odmor dužni su Ministarstvu financija, Poreznoj upravi, Područnom uredu Varaždin, Ispostavi Varaždin dostaviti podatke o kućama za odmor koji se odnose na mjesto gdje se nalaze ti objekti, te korisnu površinu kao i podatke o poreznom obvezniku, najkasnije do 31. ožujka tekuće godine za koju se utvrđuje porez na kuće za odmor.

Porez na kuće za odmor plaća se u roku 15 dana od dana dostave rješenja o utvrđivanju tog poreza.

Poslove u vezi s utvrđivanjem i naplatom poreza na kuće za odmor za Općinu Cestica obavlja Ministarstvo financija, Porezna uprava, Područni ured Varaždin,Ispostava Varaždin.

1. **POREZ NA KORIŠTENJE JAVNIH POVRŠINA**

Članak 14.

Porez na korištenje javne površine plaćaju pravne i fizičke osobe koje privremeno koriste javnu površinu na području Općine Cestica.

Javnom površinom, u smislu ove Odluke, smatraju se ulice, nogostupi, ceste, trgovi, javni prolazi, stube, mostovi, parkirališta, stajališta javnog prometa i slično, zelene površine, parkovi, travnjaci, zelene površine uz ceste u naselju i izvan naselja čiji je vlasnik Općina Cestica ili su joj te površine date na korištenje i održavanje.

Članak 15.

Javne površine mogu se dati na korištenje za postavu ljetnih terasa, kioska ili drugih objekata kroz određeno vrijeme.

Za korištenje javnih površina iz prethodnog stavka podnosi se zahtjev Jedinstvenom upravnom odjelu, koji odobrava privremeno korištenje javne površine.

Ukoliko podnositelj zahtjeva ima dospjelog dugovanja prema Općini Cestica s bilo koje osnove, ne može se odobriti korištenje javne površine.

Porez na korištenje javne površine obveznik je dužan platiti prije početka korištenja javne površine, a rješenje izdaje Jedinstveni upravni odjel Općine Cestica.

Članak 16.

Na korištenje javnih površina plaća se porez na svaki m² površine po danu i to:

1. u naseljima Općine Cestica za:

* ljetne terase 1,00 kn
* prodajne stolove, klupe i zamrzivače 3,00 kn
* reklamne panoe 2,00 kn
* zabavišta i drugo 0,50 kn

1. u naseljima Općine Cestica za posebne prigode:

- prodajne stolove, klupe i zamrzivače 20,00 kn

- reklamne panoe 4,00 kn

- zabavišta i drugo 2,00 kn

Porez na ljetne terase obračunava se od 01. 05. do 30. 09. tekuće godine.

Članak 17.

Iznimno od obveze plaćanja poreza na korištenje javne površine općinski načelnik može osloboditi neprofitne udruge građana, prodaju poljoprivrednih proizvoda, održavanje akcija zaštite okoliša, humanitarne, kulturne, sportske i druge akcije od interesa za Općinu uz obaveznu prethodnu najavu Jedinstvenom upravnom odjelu Općine Cestica.

1. **PRIJELAZNE I ZAVRŠNE ODREDBE**

Članak 18.

Poslove utvrđivanja, evidentiranja, nadzora, naplate i ovrhe radi naplate prireza porezu na dohodak, poreza na potrošnju i poreza na kuće za odmor uz prethodnu suglasnost Ministarstva financija prenose se na obavljanje nadležnoj ispostavi Porezne uprave.

Porezna uprava, Područni ured Varaždin, Ispostava Varaždin dužna je do 15. u tekućem mjesecu za prethodni mjesec, Općini Cestica dostavljati zbirno izvješće o utvrđenim i naplaćenim porezima, te pokrenutim postupcima i mjerama radi naplate poreza iz prethodnog stavka.

Ministarstvu financija, Poreznoj upravi, Područnom uredu Varaždin, Ispostavi Varaždin za obavljanje poslova iz stavka 1. ovog članka pripada naknada u visini od 5% od ukupno naplaćenih prihoda.

Ovlašćuje se nadležna organizacija za platni promet zadužena za naplatu javnih prihoda (FINA) da naknade predviđene ovom Odlukom Poreznoj upravi obračuna i uplati u Državni Proračun do zadnjeg dana u mjesecu za prethodni mjesec sukladno Suglasnosti Ministarstva financija da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine«, broj 1/17).

Članak 19.

Kaznene i prekršajne odredbe te odredbe o zastari, obnovi postupka i žalbenog postupka propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 20.

Stupanjem na snagu ove Odluke prestaje važiti Odluka o porezima Općine Cestica (Službeni vjesnik Varaždinske županije, broj 30/17) i Odluka o izmjeni Odluke o porezima Općine Cestica (Službeni vjesnik Varaždinske županije, broj 72/17).

Članak 21.

Ova Odluka stupa na snagu prvog dana od dana objave u »Službenom vjesniku Varaždinske županije«.

Predsjednik Općinskog vijeća:

Darko Majhen, mag.pol.